text: Fjernvarmekunder risikerer stor ekstraregning 
  20 marts 2017 kl. 15.18
  En afgørelse i Energitilsynet kan føre til, at fem syd- og sønderjyske fjernvarmeleverandører kan kræve ekstra penge fra kunderne.
  Eniig Varme i Herning har fået lov til at opkræve 172 millioner ekstra fra sine kunder. Afgørelsen kommer fra Energitilsynet, hvor den har kørt som prøvesag. 56 fjernvarmeleverandører har ligesom Eniig Varme anmodet om at få muligheden for at skrive ekstra regninger.
  Fem af de 56 leverandører kommer fra TV SYDs sendeområde og tæller Vejle Fjernvarme, Vejen Varmeværk, TREFOR Varme, Sønderborg Fjernvarme og Ribe Biogas. Det, selskaberne har ansøgt om, er at kunne opkræve forrentning af indskudskapitalen hos kunderne, som det hedder i fagsprog.
  Ansøgninger blev sendt i 2004, men det er stadig usikkert, hvor længe der går, før der kommer afgørelser i de øvrige sager.
  Energiminister Lars Christian Lilleholt er gået ind i sagen, så kunderne ikke risikerer en ekstra regning.
  